3 Bomesia ba maaka le dipolelelopele tsa bone ga di atlege, mme go ela tlhoko lefoko la Modimo la boporofeti ga nke go swabisa. Mesia wa boammaaruri e bong Jesu Keresete, o ne a diragatsa dipolelelopele tse dintsi tsa Baebele. Ka sekai, fa mokwadi wa Efangele e bong Mathaio a nopola boporofeti jwa Isaia o ile a kwala jaana: “‘Ao tlhe lefatshe la Sebulone le lefatshe la Nafetali, go bapa le tsela ya lewatle, kwa moseja ga Joredane, Galalea wa merafe! batho ba ba ntseng mo lefifing ba ne ba bona lesedi le legolo, mme fa e le ka ba ba ntseng mo kgaolong ya moriti wa loso, lesedi le ne la ba tlhabela.’ Go tloga ka nako eo go ya pele Jesu a simolola go rera a re: ‘Ikotlhayeng, gonne bogosi jwa magodimo bo atametse.’” (Mathaio 4:15-17; Isaia 9:1, 2) Jesu e ne e le ene “lesedi le legolo” leo, mme bodiredi jwa gagwe bo ne jwa supa fa e le Moporofeti yo Moshe a neng a boleletse pele ka ene. Batho ba ba ganang go reetsa Jesu ba tla senngwa.—Duteronome 18:18, 19; Ditiro 3:22, 23.